Tom Behnke (FP), 1999-03-19:
Vi må jo konstatere, at der er for få, der har benyttet sig og benytter sig af muligheden for at repatriere til eget hjemland, og det kan vi i Fremskridtspartiet kun beklage.
Vi havde faktisk håbet, at når man nu åbnede den mulighed, var der flere udlændinge, som ville benytte sig af muligheden.
Men det har de altså ikke gjort.
Årsagen til det skal måske findes i den øvrige lovgivning, vi har her i landet, for der er jo ingen tvivl om, at det faktum, at man allerede efter 3 års ophold i Danmark som udlænding overgår fra midlertidig opholdstilladelse til en permanent opholdstilladelse, bevirker, at flygtninge bliver gjort til indvandrere, og det er jo sådan set ikke meningen.
Flygtninge er flygtninge; det er folk, der er på flugt, indtil de igen kan vende tilbage til deres hjemland, og derfor er det et væsentligt problem, at udlændingeloven foreskriver, at man allerede efter 3 års ophold i Danmark får permanent opholdstilladelse.
Det betyder jo, at man ikke har mulighed for at bede de pågældende mennesker om at vende tilbage til deres hjemland, når der er fred og ro i hjemlandet, og når det kan lade sig gøre, at de vender tilbage, og vi kommer på den måde i den situation, at vi er nødt til at have en repatrieringslov.
Hvis man i stedet havde gjort det, at man havde sagt, at flygtninge er flygtninge, og at de er det, indtil de opnår dansk statsborgerskab eller kunne opnå det, ville der være mulighed for at sende dem tilbage igen, når der blev fred og ro i hjemlandet.
Men sagen er jo, at det øvrige Folketing har vedtaget, at sådan skal det ikke være, og når det er udgangspunktet for debatten her i dag, må vi forholde os til virkeligheden, og virkeligheden er altså, at der er en gruppe udlændinge, for hvem det er nødvendigt at have en repatrieringslov og mulighed for at give økonomisk støtte, hvis vi vil prøve at gøre noget for at motivere dem til at vende tilbage til deres hjemland.
I den forbindelse er det ingen hemmelighed, at Fremskridtspartiet i den nuværende situation ser det som en positiv ting, at der er mulighed for repatriering.
Vi ser det som en positiv ting, at de udlændinge, som ønsker at vende tilbage til deres eget hjemland, også får en skilling med i lommen, så de kan starte en ny tilværelse i deres hjemland.
Forslaget om at forhøje beløbet har vi i Fremskridtspartiet ingen indvendinger imod; for så vidt kunne man jo sige, at rent nationaløkonomisk kunne man såmænd sætte det beløb langt højere op, hvis ikke det lige var, fordi man samtidig i forslaget forlænger fortrydelsesperioden.
Det vil jeg vende tilbage til.
Med hensyn til oplysning har vi i Fremskridtspartiet stor sympati for, at man vil gøre en ekstra indsats for, at de myndigheder, der er i kontakt med udlændinge - her altså kommunerne - gør en ekstraordinær indsats for at oplyse om, informere om, at denne mulighed eksisterer, og hvad ordningen går ud på.
Jeg tror faktisk, der er en del udlændinge, som slet ikke er bekendt med, at denne mulighed eksisterer, og alene det, at man ved, muligheden eksisterer, vil jo øge antallet, som vil benytte sig af muligheden, så oplysning er helt klart en positiv ting, og flere penge er også en positiv ting. Med hensyn til fortrydelsesmulighederne har vi i Fremskridtspartiet en lidt mere markant holdning, end den konservative ordfører, hr. Bendt Bendtsen gav udtryk for: at det var problematisk, at man satte fortrydelsesperioden op til 12 måneder.
Vi har i Fremskridtspartiet den opfattelse, at den del af forslaget skal ud, hvis vi skal kunne støtte forslaget.
Det er endda sådan, at det ikke er nok med de 12 måneders fortrydelsesret.
I nogle særlige tilfælde er det helt op til 24 måneder, og vi har i Fremskridtspartiet den opfattelse, at hvis man vælger at vende tilbage til sit hjemland, vælger man også at vende tilbage til sit hjemland med de konsekvenser, det har, og med de økonomiske muligheder, man får. Jeg lyttede meget til hr. Søren Søndergaards indlæg, og der var faktisk en del af hr. Søren Søndergaards indlæg, som jeg var meget enig i.
Det ville jo være hensigtsmæssigt, at man ikke gjorde det så bureaukratisk i de regler, der nu listes op for at sikre, at de pågældende f.eks. kan deltage i nogle genopbygningsprojekter i hjemlandet.
Det er et forslag, som jeg synes er ganske positivt, og det vil vi da overveje at støtte, hvis hr. Søren Søndergaard kommer med noget mere konkret på det område.
Der er jo ingen tvivl om, at kunne vi ved hjælp af de udlændinge, som vender tilbage til deres hjemland, sikre, at hjemlandet bliver genopbygget og bliver bedre egnet til, at endnu flere udlændinge kan vende hjem, har det i sig selv også en mission.
Men som sagt: Repatriering er nødvendig, sådan som den øvrige lovgivning er skruet sammen i dag.
Det må vi se i øjnene, og derfor støtter Fremskridtspartiet ideen om repatriering, og vi støtter også ideen om at give flere penge; men vi støtter ikke ideen om, at fortrydelsesperioden udvides fra 6 måneder til 12 måneder.